20010315

Решение на Съвета

от 15 март 2001 година

за сключване на Споразумение между Европейската общност, Република Исландия и Кралство Норвегия относно критериите и механизмите за определяне на компетентната държава при разглеждането на молба за убежище, подадена в държава-членка, в Исландия или в Норвегия

(2001/258/ЕО)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 63, параграф 1 във връзка с член 300, параграф 2, първа алинея, второ изречение и член 300, параграф 3, първа алинея от него,

като взе предвид предложението на Комисията [1],

като взе предвид становището на Европейския парламент [2],

като има предвид, че:

(1) Комисията договори от името на Европейската общност Споразумение между Европейската общност, Република Исландия и Кралство Норвегия относно критериите и механизмите за определяне на компетентната държава при разглеждането на молба за убежище, подадена в държава-членка, в Исландия или в Норвегия (наричано по-долу "Споразумението").

(2) Споразумението беше подписано от името на Европейската общност на 19 януари 2001 г. при условие че ще бъде сключено на по-късна дата в съответствие с Решение на Съвета от 19 януари 2001 г.

(3) Споразумението следва да бъде одобрено.

(4) Необходимо е също така да се установи редът за прилагане на някои разпоредби на Споразумението.

(5) Споразумението създава съвместен комитет, който има право да взема решения в определени области и поради това е необходимо да се уточни кой ще представлява Общността в този комитет.

(6) Необходимо е също така да се предвиди процедура за приемане на позиция на Общността.

(7) В съответствие с член 3 от Протокола относно позицията на Обединеното кралство и на Ирландия, приложен към Договора за Европейския съюз и към Договора за създаване на Европейската общност, Обединеното кралство и Ирландия съобщиха за желанието си да участват в приемането и в прилагането на настоящото решение.

(8) В съответствие с членове 1 и 2 от Протокола относно позицията на Дания, приложен към споменатите договори, тази държава-членка не участва в приемането на настоящото решение и следователно настоящото решение не обвързва Дания и не се прилага спрямо нея,

РЕШИ:

Член 1

Споразумението между Европейската общност и Република Исландия и Кралство Норвегия относно критериите и механизмите за определяне на компетентната държава при разглеждането на молба за убежище, подадена в държава-членка, в Исландия или в Норвегия, се одобрява от името на Общността.

Текстът на споразумението е приложен към настоящото решение.

Член 2

Председателят на Съвета е упълномощен да определи лицето, което е оправомощено да депозира от името на Европейската общност инструмента за одобрение, предвиден в член 14 от споразумението, с който се изразява съгласието за обвързване на Общността.

Член 3

Комисията представлява Общността в съвместния комитет, създаден съгласно член 3 от споразумението.

Член 4

1. След консултации със специален комитет, определен от Съвета, Комисията приема в съответствие с член 3, параграф 2 от споразумението позицията на Общността в съвместния комитет относно одобряването на процедурния правилник на комитета.

2. За останалите решения на съвместния комитет позицията на Общността се приема от Съвета, който действа с квалифицирано мнозинство по предложение на Комисията.

Член 5

Настоящото решение се публикува в Официален вестник на Европейските общности.

Съставено в Брюксел на 15 март 2001 година.

За Съвета

Председател

M-I. Klingvall

[1] Предложение от 31 януари 2001 г. (все още непубликувано в Официален вестник).

[2] Становище от 14 февруари 2000 г. (все още непубликувано в Официален вестник).

--------------------------------------------------